665/2007

U var sakfelldur fyrir tvö þjófnaðarbrot, hilmingu, nytjastuld, þrjú fíkniefnalagabrot og réttindaleysi við akstur í tvö skipti, en sýknaður af ákæru vegna innbrots í félagi við tvo aðra og vegna aksturs sviptur ökurétti og undir áhrifum fíkniefna. Tekið var fram að U væri vanaafbrotamaður og hefði meðal annars margítrekað gerst sekur um auðgunarbrot. Með hliðsjón af 71. gr., 72. gr., 77. gr. og 255. gr. almennra hegningarlaga nr. 19/1940 þótti refsing hans hæfilega ákveðin fangelsi í 10 mánuði. Skaðabótakröfu sem V hafði uppi í málinu vegna annars þeirra ákæruliða sem U var sýknaður af var vísað frá héraðsdómi.

Dómur Hæstaréttar.

Mál þetta dæma hæstaréttardómararnir Ó-kk-nf B-kk-nf Þ-kk-nf, J-kk-nf S-kk-nf G-kk-nf og P-kk-nf H-kk-nf.

Ríkissaksóknari skaut máli þessu til Hæstaréttar 18. desember 2007 í samræmi við yfirlýsingu ákærða um áfrýjun, en jafnframt af hálfu ákæruvalds, sem krefst staðfestingar á niðurstöðu héraðsdóms um sakfellingu ákærða, en að refsing verði þyngd og að staðfest verði niðurstaða héraðsdóms um greiðslu ákærða á skaðabótum til Vátryggingafélags Íslands hf.

Ákærði krefst aðallega sýknu af I., II., IV. og VI. kafla ákæru og af X. kafla að hluta. Þá krefst hann þess að honum gerð vægasta fangelsisrefsing sem lög leyfa og að gæsluvarðhald frá 11. september 2007 komi til frádráttar henni. Ákærði krefst einnig að skaðabótakröfu verði vísað frá dómi.

I

Í I. kafla ákæru er ákærða gefinn að sök þjófnaður með því að hafa að morgni 11. júní 2007, með tilteknum hætti í félagi við A og B, brotist inn í einbýlishús í Reykjavík og stolið þaðan ýmsum munum, samtals að verðmæti rúmlega hálf milljón krónur. A og B voru fundin sek um innbrotið með dómi Héraðsdóms Reykjavíkur 11. október 2007. Skýrslur A og B hjá lögreglu um málsatvik eru nægilega raktar í hinum áfrýjaða dómi, en þau breyttu þar bæði frásögn sinni um ætlaðan þátt ákærða í innbrotinu. B bar fyrir dómi í þessu máli að ákærði hefði ekki tekið þátt í innbrotinu. A gaf hins vegar ekki skýrslu fyrir dómi við meðferð málsins í héraði. Þá verður hvorki séð að dómsendurrit frá skýrslugjöf A í áðurnefndu máli Héraðsdóms Reykjavíkur hafi legið frammi við meðferð málsins í héraði né umræddur dómur sem vísað er til í héraðsdómi. Dómur um sekt ákærða verður ekki reistur á gögnum sem ekki voru færð fram við meðferð málsins fyrir dómi, sbr. 48. gr. laga nr. 19/1991 um meðferð opinberra mála. Þegar af þessum sökum verður ákærði, sem hefur neitað sök bæði hjá lögreglu og fyrir dómi, sýknaður af þessum kafla ákærunnar. Eftir þessum úrslitum og með vísan til 3. mgr. 172. gr. laga nr. 19/1991 verður bótakröfu Vátryggingafélags Íslands hf. vísað frá héraðsdómi.

Í II. kafla ákæru er ákærða gefin að sök hilming, með því að hafa að kvöldi 22. júní 2007 haft í sínum vörslum straumbreyti fyrir fartölvu sem stolið hafði verið fyrr um daginn úr Fella- og Hólakirkju. Ekki verður fallist á með héraðsdómi að brotaferill ákærða skuli hafa áhrif við mat á sönnun sektar hans. Með þessari athugasemd en að öðru leyti með vísan til forsendna héraðsdóms verður staðfest niðurstaða hans um sakfellingu ákærða samkvæmt þessum kafla ákæru.

Í IV. kafla ákæru er ákærða gefinn að sök þjófnaður með því að hafa 16. ágúst 2007 brotist inn í bifreið og stolið þaðan munum að verðmæti 100.000 krónur. Ekki verður ráðið af gögnum þeim sem liggja fyrir Hæstarétti að C hafi sagt að einungis ákærði og hún hafi haft aðgang að bifreið ákærða líkt og greinir í héraðsdómi. Ekki verður fallist á með héraðsdómi að játning ákærða á aðild að innbrotum í aðrar bifreiðar og sakfellingar fyrir önnur þjófnaðarbrot skuli hafa áhrif við mat á sönnun sektar hans. Með þessari athugasemd, en að öðru leyti með vísan til forsendna hins áfrýjaða dóms, verður staðfest niðurstaða hans um sakfellingu ákærða samkvæmt þessum kafla ákæru.

Í VI. kafla ákærðu er ákærða gefið umferðarlagabrot að sök, með því að hafa að morgni mánudagsins 20. ágúst 2007 ekið bifreið sviptur ökurétti og undir áhrifum ávana- og fíkniefna. Eins og fram kemur í héraðsdómi ber vitnið D einn um akstur ákærða umrætt sinn, en hann kvaðst þekkja ákærða vegna þess að ákærði hefði stolið af sér bifreið nokkru áður. Ítrekað aðspurður fyrir dómi kvaðst D vera þess fullviss að ákærði hafi verið í framsæti bifreiðarinnar er lögregla kom að honum. Sá lögreglumaður sem kom að ákærða í bifreiðinni kvað hann hins vegar hafa legið í aftursæti hennar, en C þá staðið fyrir utan bifreiðina. Samkvæmt framanrituðu og með vísan til 45. gr. og 46. gr. laga nr. 19/1991 verður ákærði sýknaður af þessum kafla ákæru.

Ákærði játaði hjá lögreglu það brot sem honum er gefið að sök í X. kafla ákæru og er málavöxtum lýst í héraðsdómi. Eins og þar er rakið játaði ákærði hjá lögreglu að hafa haft tilgreint magn af hassi í sínum vörslum og að hafa ætlað hluta þess til sölu. Ákærði hefur fyrir dómi ekki vefengt að hafa gefið þessa skýrslu. Þá hefur lögreglumaður sá sem yfirheyrði ákærða staðfest skýrsluna fyrir dómi. Samkvæmt þessu hefur verið færð fram fyrir dómi fullnægjandi sönnun um að ákærði hafi játað við skýrslugjöf hjá lögreglu að hafa framið það brot sem um ræðir. Hefur ákærði ekki gefið skýringar á breyttum framburði sem tekið verður tillit til við úrlausn máls. Verður því staðfest niðurstaða hins áfrýjaða dóms um sakfellingu samkvæmt þessum kafla ákæru.

II

Ákærði er í máli þessu fundinn sekur um tvö þjófnaðarbrot, hilmingu, nytjastuld, þrjú fíkniefnalagabrot og réttindaleysi við akstur í tvö skipti. Ákærði er fæddur 17. september 1966. Sakaferill hans er nægilega rakinn í héraðsdómi, en ákærði hefur 31 sinni verið dæmdur fyrir brot gegn almennum hegningarlögum, lögum um ávana- og fíkniefni, umferðarlögum, tékkalögum og vopnalögum. Ákærði er vanaafbrotamaður og hefur hann meðal annars margítrekað gerst sekur um auðgunarbrot. Þegar litið er til ákvæða 71. gr., 72. gr., 77. gr. og 255. gr. almennra hegningarlaga er refsing ákærða ákveðin fangelsi í 10 mánuði. Til frádráttar dæmdri refsingu kemur gæsluvarðhald sem ákærði hefur sætt frá 11. september 2007.

Ákvæði héraðsdóms um upptöku fíkniefna og sakarkostnað verða staðfest.

Ákærða verður gert að greiða allan áfrýjunarkostnað málsins, þar með talin málsvarnarlaun skipaðs verjanda síns sem ákveðin verða að meðtöldum virðisaukaskatti, eins og nánar greinir í dómsorði.

Dómsorð:

Ákærði, U-kk-nf S-kk-nf H-kk-nf, sæti fangelsi í 10 mánuði. Frá refsingunni skal draga gæsluvarðhald er hann hefur sætt frá 11. september 2007.

Skaðabótakröfu Vátryggingafélags Íslands hf. er vísað frá héraðsdómi.

Ákvæði héraðsdóms um sakarkostnað og upptöku skulu vera óröskuð.

Ákærði greiði allan áfrýjunarkostnað málsins, samtals 294.951 krónu, þar með talin málsvarnarlaun skipaðs verjanda síns, K-kk-ef S-kk-ef hæstaréttarlögmanns 249.000 krónur.